ЕВРАЗИЯЛЫК ӨКМӨТТӨР АРАЛЫК КЕҢЕШИ

ЧЕЧИМ


	2023-жылдын «26» октябры
	№ 3
	Бишкек шаары




Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобону бекитүү тууралуу

	2014-жылдын 29-майындагы Евразия экономикалык бирлиги жөнүндө келишимдин 20-беренесинин 1-пунктуна, 92-беренесинин 9-пунктунун 
1-пунктчасына, Өнөр жай кызматташуусу жөнүндө протоколдун (аталган Келишимдин № 27 тиркемеси) 3-пунктуна жана «Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду ишке ашырууда Евразия экономикалык бирлигинин бюджетинин каражаттарынын эсебинен финансылык колдоо жөнүндө» Жогорку Евразия экономикалык кеңешинин 2023-жылдын 25-майындагы № 4 чечимине ылайык Евразиялык өкмөттөр аралык кеңеши чечти:
	1. Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө тиркелген жобо бекитилсин.
	2. Ушул Чечим менен бекитилген Жобонун 9-пунктунун «а» пунктчасында, 11 жана 12-пункттарында каралган шарттар Евразиялык өкмөттөр аралык кеңешинин чечими боюнча кайрадан, бирок ушул Чечим күчүнө кирген датадан тартып 1 жылдан эрте эмес каралышы мүмкүн. Эгерде Комиссияга субсидия алуучудан жүйөлүү арыз келип түшкөн учурда мындай өзгөртүүлөр кабыл алынганга чейин аталган пункттарга киргизилген өзгөртүүлөр Евразия экономикалык комиссиясынын Кеңеши тарабынан жактырылган биргелешкен кооперациялык долбоорлорун ишке ашыруу үчүн колдонулушу мүмкүн. 
	3. Ушул чечим Евразия экономикалык бирлигинин расмий сайтында жарыяланган датадан тартып, бирок Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду ишке ашырууга финансылык колдоо бөлүгүндө 2014-жылдын 29-майындагы Евразия экономикалык бирлиги жөнүндө келишимге өзгөртүүлөрдү киргизүү жөнүндө 2023-жылдын 25-майында кол коюлган Протокол күчүнө кирген датадан эрте эмес күчүнө кирет.

БЕКИТИЛДИ

Евразиялык өкмөттөр аралык кеңешинин 2023-жылдын
26-октябрындагы № 3 чечими менен

Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө 
ЖОБО

I. Жалпы жоболор

	1. Ушул Жобо төмөнкүлөрдү аныктайт:
	а) Өнөр жай субсидияларын берүүнүн бирдиктүү эрежелери жөнүндө протоколдо аныкталган (2014-жылдын 29-майындагы Евразия экономикалык бирлиги жөнүндө келишимдин № 28 тиркемеси) өнөр жай товарларын өндүрүүнү камсыз кылган өнөр жай тармактарында, анын ичинде № 1 тиркемеге ылайык тизмек боюнча өнөр жай тармактарда ишке ашырылуучу биргелешкен кооперациялык долбоорлорду тандоонун тартибин жана критерийлерин;
	б) карыз алуучуга (кредит алуучуга) карата талаптарды;
	в) улуттук финансылык уюмдарга карата талаптарды;
	г) карыз алуучунун (кредит алуучунун) жана финансылык уюмдун ортосундагы кредиттик келишимдин шарттарын;
	д) финансылык колдоо механизмин;
	е) чарбакер субъекттерге берилген кредиттер (карыздар) боюнча алынбай калган кирешелердин ордун толтурууда финансылык уюмдар тарабынан Евразия экономикалык бирлигинин бюджетинин каражаттарынын эсебинен финансылык колдоо механизмине катышууга өтүнмө (мындан ары – финансылык колдоо механизмине катышууга өтүнмө, Бирлик) берүү жол-жобосун, мындай өтүнмөнү кароо жана бекитүү жол-жоболорун;
	ж) субсидияларды берүү жөнүндө келишими боюнча төлөмдөрдү жүргүзүү жана кооперациялык долбоорду ишке ашыруунун жүрүшү жөнүндө отчётторду берүү жол-жоболорун;
	з) тандоо критерийлеринин, улуттук финансылык уюмдарга коюлган талаптардын сакталышына жана кооперациялык долбоорлордун ишке ашырылышына карата контролду;
	и) Евразия экономикалык комиссиясынын (мындан ары – Комиссия), финансылык уюмдарынын жана карыз алуучулардын (кредит алуучулардын) жоопкерчилигин;
	к) Бирликтин бюджетинин каражаттарынын эсебинен финансылык уюмга субсидия берүүнү токтотуп туруунун жана мөөнөтүнөн мурда токтотуунун негиздерин.
	2. Субсидия финансылык уюмдарга Бирликтин мүчө мамлекеттеринин (мындан ары – мүчө мамлекеттер) кооперациялык долбоорлорду ишке ашыруусуна финансылык колдоо максатында берилет.
	3. Ушул Жобонун максаттары үчүн төмөнкүлөрдү билдирген түшүнүктөр пайдаланылат:
	«банк» – өзүнүн ишинин негизги максаты катары киреше алуу максатында жеке жана (же) юридикалык жактардын акча каражаттарын салым үчүн тартуу, бул каражаттарды өзүнүн атынан жана өз эсебинен кайтарып берүү, төлөө, мөөнөттүүлүк шарттарында жайгаштыруу, банк ишин жөнгө салуу боюнча мүчө мамлекеттин ыйгарым укуктуу органы тарабынан берилген лицензиянын негизинде жеке жана (же) юридикалык жактардын банктык эсептерин ачуу жана жүргүзүү сыяктуу жалпысынан үчтөн кем эмес банк операцияларын жүзөгө ашырууга өзгөчө укугу бар юридикалык жак;
	«карыз алуучу (кредит алуучу)» – юридикалык жак катары катталган күндөн тартып 1 жылдан кем эмес мезгилде өнөр жай тармактарында (тамак-ашты кайра иштетүүчү өндүрүштөн тышкары) экономикалык ишмердүүлүктү жүзөгө ашыруучу мүчө мамлекеттин юридикалык жагы же кооперациялык долбоорду ишке ашыруу максаты үчүн түзүлгөн, кооперациялык долбоорду ишке ашыруу максатында финансылык уюм менен кредиттик келишим түзгөн ишкана.
	Кооперациялык долбоорду ишке ашыруу максаты үчүн түзүлгөн ишкананын уюштуруучулары болуп юридикалык жак катталган күндөн тартып 1 жылдан кем эмес иш тажрыйбасы бар мүчө мамлекеттердин юридикалык жактары болууга тийиш;
	«негизги коюм» – валюта эмитенти мүчө мамлекетинин улуттук (борбордук) банкы тарабынан белгиленген негизги коюм (рефинансылык коюм же мүчө мамлекетте колдонулуучу башка ушул сыяктуу көрсөткүч);
	«кооперациялык долбоор» – продукцияны биргелешип өндүрүүнү же өнөр жай тармактарында өндүрүштү модернизациялоону жана (же) түзүүнү жүзөгө ашыруучу 3 мүчө мамлекеттен кем болбогон кооперациялык долбоордун катышуучуларынын ортосунда кооперациялык тизимди түзүүгө багытталган жана ушул Жободо белгиленген критерийлерге ылайык келген биргелешкен долбоор. 
	«кредиттик келишим» – карыз алуучу (кредит алуучу) менен финансылык уюм же бир нече финансылык уюмдардын (синдикативдүү кредит же карыз) ортосунда түзүлгөн кредит (карыз) берүү жөнүндө келишим, анын негизинде 2014-жылдын 29-майындагы Евразия экономикалык бирлиги жөнүндө келишимге жана ушул Жобого ылайык Комиссия тарабынан ишке ашырылуучу кооперациялык долбоорлорду ишке ашыруу максатында жеңилдетилген пайыздык коюм боюнча акча каражаттары карыз алуучуга (кредит алуучуга) берилет;
	«жеңилдетилген пайыздык коюм» – субсидия берүүнү эске алуу менен кредиттик келишимде белгиленген жана пайыздык коюм менен субсидиялык коюмдун ортосундагы айырма катары эсептелген пайыздык коюм;
	«кооперациялык долбоорду коштоо механизми» – төлөмдөрдүн максаттуу багытына контроль жүргүзүүнү караган кооперациялык долбоорду ишке ашыруунун алкагында акча каражаттарынын максаттуу чыгымдалышына мониторингди камсыз кылуу боюнча, анын ичинде кооперациялык долбоорду коштогон банктын жана кооперациялык долбоордун катышуучусу эсеп ача ала турган банктын ортосундагы өнөктөштүк макулдашууларын (агенттик келишимдерди) пайдалануу менен же банкта өзүнчө эсептерди пайдалануу менен карыз алуучуга (кредит алуучуга) комплекстик кызматтарды көрсөтүү;
	«финансылык колдоо механизми» – кредиттик макулдашууда белгиленген өнөр жай тармактарында кооперациялык долбоорлорду ишке ашыруу максаты үчүн Бирликтин бюджетинин каражаттарынын эсебинен финансылык уюм тарабынан берилген кредиттер жана карыздар боюнча пайыздык коюмду субсидиялоо механизми;
	«улуттук финансылык уюм» – Комиссиянын Кеңеши тарабынан аныкталуучу финансылык колдоо механизмине катышкан финансылык уюмдардын тизмегине киргизилген мүчө мамлекеттин банктары жана финансылык өнүктүрүү институттары;
	«жеңилдетилген кредит берүү мезгили» – кредиттер (карыздар) боюнча алынбай калган киреше субсидия алуучуга компенсациялануучу мезгил;
	«субсидия алуучу» – финансылык колдоо механизмине катышкан финансылык уюмдардын тизмегине кирген жана субсидия берүү жөнүндө Комиссия менен келишим түзгөн финансылык уюм;
	«пайыздык коюм» – субсидия берүүнү эсепке албастан кредиттик келишимде белгиленген пайыздык коюм;
	«долбоорду ишке ашыруу мөөнөтү» – кооперациялык долбоорду ишке ашыруу боюнча бардык иш-аракеттер аткарылууга жана кооперациялык долбоордун паспортунда көрсөтүлгөн натыйжаларга жана максаттарга жетишүү камсыз кылынууга тийиш болгон эсептик мезгил.
	Долбоорду ишке ашыруу мөөнөтү жеңилдетилген кредит берүү мезгилине туура келиши керек;
	«субсидиялык коюм» – негизги коюмга карата пайыздык катнашта аныкталуучу коюм;
	«субсидия» – кредиттик келишим боюнча карыз алуучуга (кредит алуучуга) берилген кредиттер (карыздар) боюнча финансылык уюм албай калган кирешенин ордун толтуруу аркылуу Комиссия тарабынан Бирликтин бюджетинин эсебинен көрсөтүлүүчү финансылык колдоо;
	«кооперациялык долбоордун катышуучусу» – карыз алуучу (кредит алуучу), чарбакер субъект, өнөр жай кластерлеринин, эркин (атайын, өзгөчө) экономикалык зоналардын жана (же) өзгөчө жеңилдетилген өндүрүш иш режиминдеги башка зоналардын (аймактардын) администрациясы (резиденти);
	«финансылык уюмдар» – Комиссиянын кеңеши тарабынан аныкталуучу финансылык колдоо механизмине катышкан финансылык уюмдардын тизмегине кирген улуттук финансылык уюм, Евразия өнүктүрүү банкы;
	«финансылык өнүктүрүү институту» – мүчө мамлекеттин мыйзамдарына ылайык түзүлгөн, экономиканы өнүктүрүүгө финансылык колдоо көрсөтүү максатындагы жана инвестициялык ишти жүзөгө ашыруучу мүчө мамлекеттин юридикалык жагы;
	«чарбакер субъект» – юридикалык жак катары катталган күндөн тартып 1 жылдан кем эмес мезгилде өнөр жай тармактарында (тамак-ашты кайра иштетүүчү өндүрүштөн тышкары) экономикалык ишти жүзөгө ашыруучу же мүчө мамлекеттердин экономикалык иш түрлөрүнүн классификаторлоруна ылайык технологиялык процесстерди иштеп чыгуу жана иштетүү, продукцияны (жумуштарды, кызмат көрсөтүүлөрдү) өндүрүү жана сатуу процессин даярдоо, өнөр жай, инфраструктуралык жана башка объектилерди курууну жана эксплуатациялоону даярдоо, өндүрүш процесси жана өнөр жай инфраструктурасы үчүн программалык камсыздоону, долбоорлоо алдындагы жана долбоордук кызматтарды иштеп чыгуу боюнча инженердик-консультациялык кызматтарды көрсөтүүчү мүчө мамлекеттин юридикалык жагы;
	«карыз алуучунун (кредит алуучунун) каржыны максаттуу пайдалануусу» – карыз алуучу (кредит алуучу) тарабынан кредиттик келишимге ылайык алынган акча каражаттарын ушул Жободо каралган максаттарга багыттоосу.

II. Кооперациялык долбоорлорду тандоо критерийлери

	4. Кооперациялык долбоорлорду тандоодо төмөнкү критерийлер белгиленет (алардын негизинде ушул Жобонун 16 жана 17-пункттарына ылайык карыз алуучу (кредит алуучу) тарабынан берилүүчү документтерден алынган маалыматтар менен тастыкталат) (мындан ары – тандоо критерийлери):
	а) долбоор 3 же андан көп мүчө мамлекеттерден чыккан кооперациялык долбоордун катышуучулары тарабынан ишке ашырылат. Кооперациялык долбоорду ишке ашырууга катышуу (анын ичинде биргелешкен ишкана түзүү аркылуу) кооперациялык долбоордун катышуучусу тарабынан кызматташтыктын төмөнкү түрлөрүнүн бирин ишке ашыруу тастыкталган шартта жүзөгө ашырылат:
	өндүрүлүүчү продукциянын 5 пайызынан кем эмес өлчөмдө материалдарды жана (же) комплекттик тетиктерди жеткирип берүү. Бул критерийдин (5 пайыз) сакталгандыгын баалоодо катталган мүчө мамлекетинен чыккан кооперациялык долбоордун катышуучулары жеткирип берилүүчү материалдардын жана (же) комплекттик тетиктердин жалпы көлөмү эске алынат.
	Кооперациялык долбоордун 1 мүчө мамлекеттен чыккан катышуучулары үчүн өндүрүлүүчү продукциянын 1,5 пайызынан кем эмес өлчөмдө материалдарды жана (же) комплекттик тетиктерди жеткирип берүү түрүндө кооперациялык долбоорду тандоонун ажырагыс критерийи болуп саналган төмөнкү шарттарда катышууга уруксат берилет:
	кооперациялык долбоорду ишке ашыруунун акыркы жылына чейин жеткирип берилүүчү материалдардын жана (же) комплекттик тетиктердин үлүшүн өндүрүлүүчү продукциянын 5 пайыздан кем эмес деңгээлине чейин жыл сайын жогорулатуу боюнча милдеттенме;
	кооперациялык долбоордун катышуучусу (катышуучулары) тарабынан материалдардын жана (же) комплекттик тетиктердин өндүрүлүүчү продукциянын 5 пайызынан кем эмес өлчөмдө жеткирилгендигин башка мүчө мамлекеттердин тастыктоосу;
	өндүрүлүүчү продукциянын наркы 1 миллион орус рублине эквиваленттүү суммадан кем эместиги.
	Аталган продукция Евразия экономикалык комиссиясынын Кеңешинин 2020-жылдын 23-ноябрындагы № 105 чечими менен бекитилген Мамлекеттик (муниципалдык) сатып алуулардын максаттары үчүн товарлардын айрым түрлөрү чыгарылган өлкөнү аныктоо эрежелерине же 2009-жылдын 20-ноябрындагы Көз карандысыз Мамлекеттер Шериктештигинде товарлардын чыгарылган өлкөсүн аныктоо эрежелери жөнүндө макулдашууга ылайык мүчө мамлекеттердин аймактарынан чыгышы керек;
	технологиялык жабдууларды, анын ичинде тетиктерин жана компоненттерин же мүчө мамлекеттердин аймактарынан чыккан программалык камсыздоону жеткирип берүү, ошондой эле долбоордун наркынан 5 пайыздан кем эмес өлчөмдө долбоорду ишке ашыруунун бүткүл мезгилине технологиялык чечимди пайдалануу укугун берүү; 
	өндүрүштүк объекттердин иштеши үчүн зарыл болгон инженердик жана курулуш кызматтарын, анын ичинде долбоордун наркынын 10 пайызынан кем эмес өлчөмдө технологиялык процесстерди иштеп чыгуу жана иштетүү, продукцияны (жумуштарды, кызмат көрсөтүүлөрдү) өндүрүү жана сатуу процессин даярдоо, өнөр жай, инфраструктуралык жана башка объектилерди курууну жана эксплуатациялоону даярдоо, долбоорлоо алдындагы жана долбоордук кызматтарды иштеп чыгуу боюнча инженердик-консультациялык кызматтарды көрсөтүү;
	долбоорду ишке ашырууга анын наркынын 10 пайызынан кем эмес өлчөмдө мүлктүк салым кошуу;
	б) кооперациялык долбоордун алкагында өндүрүлүүчү продукция Мамлекеттик (муниципалдык) сатып алуулардын максаттары үчүн товарлардын айрым түрлөрү чыгарылган өлкөнү аныктоо эрежелерине же 2009-жылдын 20-ноябрындагы Көз карандысыз Мамлекеттер Шериктештигинде товарлардын чыгарылган өлкөсүн аныктоо эрежелери жөнүндө макулдашууга ылайык мүчө мамлекеттерден чыккан деп эсептелиши керек;
	в) долбоорду ишке ашырууда төмөнкү натыйжаларга (бир же бир нече) жетүү камсыз кылынат:
	биргелешкен жаңы өнөр жай өндүрүштөрүн түзүү, иштеп жаткан өндүрүш кубаттуулуктарын көбөйтүү, өндүрүштү технологиялык жактан кайра жабдуу жана (же) модернизациялоо, жаңы жумуш орундарын түзүү;
	кооперациялык өндүрүштүк тизимдин алкагында продукцияны жеткирүүнүн кошумча наркын түзүү;
	үчүнчү өлкөлөргө продукциянын экспортун көбөйтүү;
	Бирликтеги өз ара сооданын жана өз ара инвестициялардын көлөмүн көбөйтүү;
	г) долбоорду ишке ашыруунун 5 жылдан ашпаган мөөнөтү.
	5. Тандоо критерийлеринин негизинде субсидияларды берүүнүн артыкчылыктары кооперациялык өнөр жай кызматташтыгынын төмөнкү кыйла олуттуу түрлөрү болгон (тастыкталган) учурда түзүлөт (карыз алуучуну (кредит алуучуну) кошпогондо, бул параметр боюнча кооперациялык долбоордун ар бир катышуучусу үчүн анын катышуусунун түрлөрүнүн бири боюнча (катышуулардын бир нече түрлөрү болгон учурда) баллдардын саны жыйынтыкталат):
	өндүрүлүүчү продукциянын 5 пайызынан кем эмес өлчөмүндө материалдарды, комплекттик тетиктерди жана (же) жабдууларды жеткирип берүү – 100 балл;
	долбоордун наркынын 5 пайызынан кем эмес өлчөмдө технологиялык жабдууларды же программалык камсыздоону жеткирип берүү – 80 балл;
	долбоордук наркынын 10 пайызынан кем эмес өлчөмдө өндүрүш объекттерин эксплуатациялоо үчүн зарыл болгон инженердик жана курулуш кызматтарын көрсөтүү – 50 балл;
	долбоорду ишке ашырууга анын наркынын 10 пайызынан кем эмес өлчөмдө мүлктүк салым кошуу – 20 балл.
	Ошол эле учурда долбоорду ишке ашырууга анын наркынын 10 пайызынан кем эмес өлчөмүндө мүлктүк салым кошуу сыяктуу кызматташтыктын бул түрү биргелешкен жаңы өнөр жай өндүрүштөрү түзүлгөндө, иштеп жаткан өндүрүштүк кубаттуулуктар көбөйгөндө, иштеп жаткан өндүрүш технологиялык жактан кайра жабдылганда жана (же) модернизацияланганда гана мүмкүн болот.
	Кошумча упайлар төмөнкүдөй берилет:
	4 мүчө мамлекеттен чыккан чарбакер субъекттер катышкан кооперациялык долбоорго – 50 балл жана 5 мүчө мамлекеттен чыккандар катышканда – 100 балл;
	Бирликтин бажы аймагында мүчө мамлекеттердин ишканалары тарабынан мурда өндүрүлбөгөн продукцияны өндүрүү боюнча кооперациялык долбоорго – 50 балл;
	үчүнчү өлкөлөргө продукциянын экспортун көбөйтүүнү камсыз кылган кооперациялык долбоорлорго – 20 балл;
	жаңы жумуш орундарын түзүүнү камсыз кылган кооперациялык долбоорлорго – 20 балл.
	Долбоордун жыйынтыктоочу рейтинги аталган параметрлер боюнча кооперациялык долбоор тарабынан алынган баллдардын жалпы саны катары эсептелет.
	Субсидиялар үчүн артыкчылыктуу болуп эң көп балл алган кооперациялык долбоорлор эсептелет.

III. Карыз алуучуга (кредит алуучуга) коюлуучу талаптар

	6. Финансылык колдоо механизмине катышууга талапкер болгон карыз алуучу (кредит алуучу) финансылык колдоо механизмине катышууга арыз берген учурда төмөнкүдөй талаптарга жооп бериши керек:
	а) мүчө мамлекеттердин биринин аймагында катталган юридикалык жак болушу;
	б) кайра уюштуруу (башка юридикалык жактын карыз алуучусуна (кредит алуучусуна) кошулуу түрүндөгү кайра уюштурууну кошпогондо), жоюлуу процессинде болбошу, ал резиденти болуп саналган мүчө мамлекеттин аймагында ишин токтоткон уюм болуп саналбашы;
	в) ал резиденти болуп саналган мүчө мамлекеттин мыйзамдарына ылайык ага карата кудуретсиздик (банкрот же реабилитация) тууралуу өндүрүш иши козголбогон болушу;
	г) улуттук финансылык институттардын алдында мөөнөтү өтүп кеткен төлөмдөрүнүн жок болушу;
	д) ал резиденти болуп саналган мүчө мамлекеттин мыйзамдарына ылайык төлөнүүгө тийиш болгон салыктар, жыйымдар жана башка милдеттүү төлөмдөр боюнча 500 миң орус рублине эквиваленттүү суммадан ашык карызы жок болушу;
	е) мүчө мамлекеттин аймагында операциялык иштерди жүзөгө ашырышы;
	ж) мүчө мамлекеттердин мыйзамдарына ылайык катталган юридикалык жактын – карыз алуучу үчүн уставдык (салымдык) капиталда чет өлкөлүк юридикалык жактардын (мүчө мамлекеттерди кошпогондо) тике же кыйыр (үчүнчү жактар аркылуу) катышуусунун үлүшү жалпылай алганда көлөмү 50 пайыздан ашпоого тийиш.

IV. Улуттук финансылык уюмдарга коюлуучу талаптар

	7. Финансылык колдоо механизмине катышуучу финансылык уюмдардын тизмегине кирүүгө талапкер болгон банк төмөнкүдөй талаптарга жооп бериши керек:
	а) мүчө мамлекеттердин биринин резиденти статусуна ээ болушу, мүчө мамлекеттердин биринин аймагында юридикалык жак катары каттоодон өтүшү;
	б) мүчө мамлекеттин мыйзамдарына ылайык ушул мүчө мамлекеттин аймагында банк ишин жүргүзүүгө мүчө мамлекеттин ыйгарым укуктуу органы тарабынан берилген уруксатынын (лицензиясынын) бар болушу;
	в) кайра уюштурууларды эске алганда иш жүргүзүү мөөнөтү 5 жылдан кем эмес мезгилди түзүшү;
	г) мүчө мамлекеттин мыйзамдарына ылайык мүчө мамлекеттин бюджетине акыркы 6 ай ичинде төлөнүүгө тийиш болгон төлөмдөрдү төлөө боюнча аткарылбаган милдеттенмесинин жок болушу;
	д) мүчө мамлекеттин бюджетинен берилген бюджеттик инвестицияларды (анын ичинде мүчө мамлекеттин ченемдик укуктук актыларына ылайык башка максаттар үчүн каралган) мүчө мамлекеттин бюджетине кайтаруу боюнча мөөнөтү өтүп кеткен карызынын, анан 500 миң орус рублине эквиваленттүү суммадан ашкан, акыркы 6 ай ичинде ал резиденти болуп саналган мүчө мамлекеттин алдында акчалай милдеттенмелери боюнча мөөнөтү өтүп кеткен (жөнгө салынбаган) карызынын жоктугу;
	е) банк кайра уюштуруу процессинде болбошу (башка юридикалык жакка кошулуу түрүндөгү кайра уюштурууну кошпогондо) жана убактылуу башкаруу, жоюлуу режиминде болбошу, банкка карата банкроттук жол-жобосу киргизилбеши, ал резиденти болуп саналган мүчө мамлекеттин мыйзамдарында белгиленген тартипте анын ишинин токтотулбашы;
	ж) инвестицияларды каржылоо тажрыйбанын болушу.
	8. Финансылык өнүктүрүү институтун финансылык колдоо механизмине катышуучу финансылык уюмдардын тизмегине киргизүү ал юридикалык жак болуп саналган мүчө мамлекеттин сунушунун негизинде жүзөгө ашырылат.

V. Кредиттик келишимдин шарттары

	9. Кредиттик келишимдин шарттарында төмөнкүлөр каралат:
	а) 6,5 пайыздык пункт кошулган негизги коюмдан ашпаган жана жеңилдетилген кредит берүү мезгилине жеңилдетилген пайыздык коюм өлчөмүндө пайыздык коюмду белгилөө;
	б) кредиттик келишимдин валютасын – мүчө мамлекеттердин биринин валютасын белгилөө;
	в) финансылык уюм тарабынан карыз алуучу (кредит алуучу) үчүн негизги коюмду өзгөртүүнүн өлчөмүнөн ашпаган өлчөмдө кредит берүүнүн пайыздык коюмун өзгөртүү мүмкүнчүлүгү (эгерде мүчө мамлекеттин мыйзамдарына карама-каршы келбесе);
	г) кредиттик келишим боюнча берилген каражаттарды № 2 тиркемеге ылайык тизмектеги максаттар үчүн гана пайдалануу боюнча карыз алуучунун (кредит алуучунун) милдеттенмелери, ошондой эле акча каражаттарын кредиттик келишимде каралбаган максаттарга пайдалангандыгы үчүн карыз алуучунун (кредит алуучунун) жоопкерчилиги;
	д) берилген кредиттик (карыздык) каражаттардын пайдаланылышына мониторингди камсыз кылуу максатында зарыл документтерди берүүгө карыз алуучунун (кредит алуучунун) макулдугу;
	е) карыз алуучунун (кредит алуучунун) жетекчиси (ыйгарым укуктуу адамы) кол койгон жана үстүдөгү жылдын кварталынын ар бир айынын биринчи күнүнө карата түзүлгөн бизнес-планга ылайык жана анын тандоо критерийине ылайык кооперациялык долбоорду ишке ашыруунун жүрүшү жөнүндө ар кварталдык отчётту камтыган, карыз алуучу (кредит алуучу) тарабынан финансылык уюмга отчётторду берүүнүн мөөнөттөрү жана формалары, кооперациялык долбоорду ишке ашыруунун жүрүшү тууралуу ар жылдык отчёт жана отчёттук жылдын кийинки жылынын 15-январына карата түзүлгөн тандоо критерийлерине анын шайкештиги, кооперациялык долбоордун ишке ашырылгандыгы жөнүндө жыйынтык отчёт жана ушул Жобонун 36-пунктунун «г» пунктчасына ылайык отчёт түзүү үчүн зарыл болгон маалыматтар. Карыз алуучунун (кредит алуучунун) отчётунун көчүрмөсү Комиссияга жөнөтүлөт;
	ж) карыз алуучунун (кредит алуучунун) кредиттик келишимди колдонуу мөөнөтүнүн ичинде ушул пункттун «е» пунктчасында каралган мөөнөттөрдө финансылык уюмга отчёт берүү милдеттенмеси;
	з) карыз алуучунун (кредит алуучунун) кредиттик келишимде каралган долбоорду ишке ашыруу мөөнөттөрүн жана анын этаптуулугун сактоо милдеттенмеси; 
	и) карыз алуучу (кредит алуучу) тарабынан ушул Жободо каралган шарттардын келип чыгышына байланыштуу пайда болгон, субсидияларды Бирликтин бюджетине кайтарып берүүгө алып келген чыгашаларды финансылык уюмга төлөп берүү тартиби;
	к) кооперациялык долбоорду колдоо механизмин пайдалануу боюнча карыз алуучунун (кредит алуучунун) милдеттенмелери (бул милдеттенме финансылык өнүктүрүү институттарына жана ЕАӨБга жайылтылбайт);
	л) улуттук финансылык уюм резиденти болуп саналган мүчө мамлекеттин мыйзамдарында жана Евразия өнүктүрүү банкынын (мындан ары – ЕАӨБ) уставдык документтеринде аныкталган башка милдеттүү шарттар (ЕАӨБ кредиттик келишимдин тараптарынын бири болуп саналган учурда).

VI. Финансылык колдоо механизми

	10. Субсидия карыз алуучулардын (кредит алуучулардын) субсидия берүү жөнүндө кредиттик келишимдерди жана макулдашууларды колдонуу мөөнөтүнүн ичинде ушул Жобонун 6-пунктунда көрсөтүлгөн талаптарга ылайык келген шартында берилет.
	11. Финансылык уюмдарга субсидия кооперациялык долбоорду жактыруу жана финансылык уюмга субсидия берүү жөнүндө Комиссиянын Кеңешинин чечими (мындан ары – Комиссиянын Кеңешинин долбоорду жактыруу жөнүндө чечими) кабыл алынган датада Россия Федерациясынын Борбордук банкы тарабынан кредиттик келишимдин валютасына карата белгиленген орус рублинин курсу боюнча орус рублинде субсидия берүү тууралуу макулдашууга ылайык берилет. 
	12. Финансылык уюмдарга субсидия Комиссиянын Кеңешинин долбоорду жактыруу чечиминде белгиленген негизги коюмдун 100 пайызы өлчөмүндө берилет.
	Субсидиянын коюму кредиттин (карыздын) пайыздык клюмунан ашпаган өлчөмдө белгиленет.
	13. Кооперациялык ар бир долбоор боюнча субсидиянын өлчөмүн эсептөө № 3 тиркемеге ылайык тартипте жүргүзүлөт.
	14. Жеңилдетилген кредит берүүнүн мөөнөтү 5 жылдан ашпоого тийиш.
	Комиссия тарабынан финансылык уюмдарга субсидиялар тийиштүү финансы жылына карата ушул максаттар үчүн Бирликтин бюджетинде бекитилген чыгымдардын чектеринде берилет.
	Бир долбоор үчүн каралган субсидиянын максималдуу өлчөмү жылына 350 миллион орус рублинен ашпаган өлчөмдө аныкталат.

VII. Финансылык колдоо механизмине катышуу үчүн өтүнмөнү берүү, кароо жана жактыруу жол-жобосу 

	15. Карыз алуучу (кредит алуучу) кооперациялык долбоорду Комиссиянын Кеңеши тарабынан жактыруусу максатында финансылык уюмга төмөнкү документтерди жөнөтөт:
	чарбакер субъекттин аталышын, жайгашкан жерин, мүчө мамлекеттердин экономикалык ишинин түрлөрүнүн классификаторуна ылайык жүзөгө ашырылуучу иштин негизги түрүн көрсөтүү менен чарбакер субъекттин мөөрү (эгерде бар болсо) менен, эгерде бул документтерге чарбакер субъекттин ыйгарым укуктуу адамынын колу коюлган болсо, анын тиешелүү документтерге кол коюу укугун күбөлөндүргөн ыйгарым укуктуу жактын ишеним катын тиркеп, чарбакер субъекттин жетекчиси же ыйгарым укуктуу адамы кол койгон кооперациялык долбоорду каржылап берүү боюнча өтүнмө;
	финансылык колдоо механизмине катышууга өтүнмө берилген датага чейин 60 календардык күндөн эрте эмес ушул Жобонун 6-пунктунун «б» – «г», «е» жана «ж» пунктчаларында көрсөтүлгөн талаптарга ылайыктуулугу жөнүндө чарбакер субъекттин мөөрү (бар болсо) коюлуп, чарбакер субъекттин жетекчиси же ыйгарым укуктуу адамы тарабынан кол коюлган чарбакер субъекттин маалымкаты;
	№ 4 тиркемеге ылайык форма боюнча кооперациялык долбоордун паспорту;
	чарбакер субъект тарабынан түзүлгөн жана анын жетекчиси жана башкы бухгалтери кол койгон, анын ичинде кооперациялык долбоордун сыпаттамасы, аны ишке ашыруунун негизги милдеттери жана этаптары, финансылык план, тобокелдиктерди баалоону жана тобокелдиктерди башкарууну камтылган бизнес-план;
	ушул документтердин топтомун тапшырганга чейин 60 календардык күндөн эрте эмес датага карата ал резиденти болуп саналган мүчө мамлекеттин мыйзамдарына ылайык 500 миң орус рублине эквиваленттүү суммадан ашкан төлөнүүгө тийиш болгон салыктарды, жыйымдарды жана башка милдеттүү төлөмдөрдү төлөө боюнча чарбакер субъектте аткарылбаган милдеттенмеси жок экендигин тастыктаган салык органынын маалымкаты; 
	чарбакер субъекттин жетекчисинин же ыйгарым укуктуу адамынын колу коюлган, чарбакер субъекттин мөөрү (эгерде бар болсо) басылган, шайкештикти тастыктоочу документтерин кошо тиркөө менен кооперациялык долбоордун тандоо критерийлерине шайкештигин баалоо жөнүндө документ;
	кооперациялык долбоордун тандоо критерийлерине шайкештигин тастыктаган кооперациялык долбоордун катышуучуларынын документтеринин күбөлөндүрүлгөн көчүрмөлөрү (продукцияларды жеткирүп берүү боюнча алдын ала келишимдер, контракттар, кооперациялык долбоордун катышуучуларынын уставдык документтери ж.б.);
	юридикалык жактардын бирдиктүү мамлекеттик реестринен (регистринен, электрондук регистринен) көчүрмө;
	финансылык уюмдун талабы боюнча башка документтер, анын ичинде ушул Жобонун 4-пунктунун «а» пунктчасына ылайык мүчө мамлекеттерден кооперациялык долбоордун катышуучуларынын кооперациялык долбоорду ишке ашырууга катышуусун тастыктаган документтер. 
	Эгерде кооперациялык долбоордун катышуучуларынын бири тарабынан ушул Жобонун 4-пунктунун «а» пунктчасынын төртүнчү – алтынчы абзацтарында көрсөтүлгөн зарыл шарттар аткарылуу менен өндүрүлгөн продукциянын 1,5 пайызынан кем эмес өлчөмдө материалдарды жана (же) комплекттик тетиктерди жеткирип берүү аткарылса, документтердин негизги топтомуна жеткирип берилүүчү материалдардын жана (же) комплекттик тетиктердин үлүшүн жыл сайын өндүрүлгөн продукциянын 5 пайыздан кем эмес деңгээлине чейин көбөйтүү каралган, кооперациялык долбоордун катышуучуларынын жетекчилери тарабынан кол коюлган график-план тиркелет.
	Эгерде кооперациялык долбоор финансылык колдоо механизмине катышууга өтүнмө берилген күнгө карата ушул Жобонун 4-пунктунун «б» пунктчасында көрсөтүлгөн критерийге шайкеш келбесе, анда документтердин негизги топтомуна ишканасы кооперациялык долбоорду ишке ашырууга катышып жаткан мүчө мамлекеттердин бири менен мамлекеттик органдын ортосунда түзүлгөн жана долбоор аяктаган учурда локалдаштыруу көрсөткүчүнө жетүү каралган атайын инвестициялык контракттын же ушул сыяктуу документтин күбөлөндүрүлгөн көчүрмөсү тиркелет. 
	Кооперациялык долбоордун жана карыз алуучунун (кредит алуучунун) ушул Жобонун 4 жана 6-пункттарында көрсөтүлгөн талаптарга (критерийлерге) шайкештигин текшерүү карыз алуучудан (кредит алуучудан) алынган маалыматтардын жана документтердин негизинде финансылык уюм тарабынан жүргүзүлөт.
	16. Карыз алуучунун (кредит алуучунун) ушул Жобонун 6 жана 15-пункттарында көрсөтүлгөн талаптарга шайкештигин текшерүүнүн жыйынтыгы боюнча жана кооперациялык долбоорду алдын ала кароонун натыйжалары боюнча ички жол-жоболоруна ылайык банк № 5 тиркемеге ылайык форма боюнча финансылык колдоо механизмине катышууга өтүнмөнү Комиссияга жөнөтөт, ага төмөнкү документтер тиркелет (банктын жетекчиси же банктын ыйгарым укуктуу адамы тарабынан кол коюлган, банктын мөөрү басылган (эгерде бар болсо), эгерде бул документтерге банктын ыйгарым укуктуу адамы кол койгон болсо, банктын ыйгарым укуктуу адамынын тиешелүү документтерге кол коюу укугун күбөлөндүргөн ишеним кат тиркелген):
	а) банктын ушул Жобонун 7-пунктунун «а» – «в» жана «д» пунктчаларында көрсөтүлгөн талаптарга шайкештиги жөнүндө тиешелүү ыйгарым укуктуу органдын маалымкаты;
	б) финансылык колдоо механизмине катышууга өтүнмө жөнөтүлгөн датага чейин 60 календардык күндөн эрте эмес датага карата ал резиденти болуп саналган мүчө мамлекеттин мыйзамдарына ылайык банкта 500 миң орус рублине эквиваленттүү суммадан ашкан салыктарды, жыйымдарды жана башка милдеттүү төлөмдөрдү төлөө боюнча аткарылбаган милдеттенмелеринин жоктугу жөнүндө салык органынын маалымкаты;
	в) мүчө мамлекеттин бюджетинен берилген бюджеттик инвестицияларды (анын ичинде мүчө мамлекеттин ченемдик укуктук актыларына ылайык башка максаттар үчүн каралган) мүчө мамлекеттин бюджетине кайтаруу боюнча мөөнөтү өтүп кеткен карызынын, анан 500 миң орус рублине эквиваленттүү суммадан ашкан, акыркы 6 ай ичинде ал резиденти болуп саналган мүчө мамлекеттин алдында акчалай милдеттенмелери боюнча мөөнөтү өтүп кеткен (жөнгө салынбаган) карызынын жоктугу жөнүндө банктын маалымкаты;
	г) пландаштырылган мезгилге субсидияларды төлөөнүн жылдык (кварталдык) болжолун тиркөө менен (эсептөөлөрү менен жана керектелишин негиздеген) кооперациялык долбоорду каржылоого даярдыгы жөнүндө банктын корутундусу (ниети тууралуу протокол);
	д) кооперациялык долбоордун тандоо критерийлерине шайкештиги жөнүндө банктын корутундусу;
	е) карыз алуучунун (кредит алуучунун) ушул Жобонун 6-пунктунда көрсөтүлгөн талаптарга шайкештигин тастыктаган документтердин көчүрмөлөрү (реестрлерден көчүрмөлөр, салык органдарынын жана уюмдарынын маалымкаттары ж.б.);
	ж) инвестициялык каржылоо тажрыйбасынын бар экендиги жөнүндө банктын маалымкаты;
	з) ушул Жобонун 4-пунктунун «а» пунктчасына ылайык башка документтер, анын ичинде мүчө мамлекеттерден кооперациялык долбоордун катышуучуларынын кооперациялык долбоорду ишке ашырууга катышуусун тастыктаган документтер.
	17. Финансылык өнүктүрүү институттары жана ЕАӨБ ушул Жобонун № 5 тиркемесинде каралган форма боюнча финансылык колдоо механизмине катышууга өтүнмө беришет, ага төмөнкү документтер тиркелет (финансылык өнүктүрүү институттун же ЕАӨБнын жетекчисинин же ыйгарым укуктуу адамынын колу коюлган, финансылык өнүктүрүү институтунун же ЕАӨБнын мөөрү басылган (эгерде бар болсо), эгерде бул документтерге финансылык өнүктүрүү институтунун же ЕАӨБнын ыйгарым укуктуу адамы тарабынан кол коюлса, финансылык өнүктүрүү институтунун же ЕаӨБнын ыйгарым укуктуу адамынын тиешелүү документтерге кол коюу укугун күбөлөндүргөн ишеним каты тиркелген):
	а) кооперациялык долбоордун тандоо критерийлерине шайкештиги жөнүндө маалымкат;
	б) пландаштырылган мезгилге субсидияларды төлөөнүн жылдык (кварталдык) болжолун тиркөө менен (эсептөөлөрү менен жана керектелишин негиздеген) кооперациялык долбоорду каржылоого даярдыгы жөнүндө корутунду (ниети тууралуу протокол);
	в) карыз алуучунун (кредит алуучунун) ушул Жобонун 6-пунктунда көрсөтүлгөн талаптарга шайкештигин тастыктаган документтердин көчүрмөлөрү (реестрлерден көчүрмөлөр, салык органдарынын жана уюмдарынын маалымкаттары ж.б.);
	г) ушул Жобонун 4-пунктунун «а» пунктчасына ылайык башка документтер, анын ичинде мүчө мамлекеттерден кооперациялык долбоордун катышуучуларынын кооперациялык долбоорду ишке ашырууга катышуусун тастыктаган документтер.
	18. Комиссиянын өнөр жай саясат департаменти:
	а) финансылык уюмдан долбоорду финансылык колдоо механизмине киргизүү боюнча өтүнмө келип түшкөн күндөн тартып 3 жумуш күнүнүн ичинде келип түшкөн бул өтүнмөнү кезектик тартипте каттоого алат;
	б) ушул Жобого ылайык берилген документтер келип түшкөн күндөн тартып 5 жумуш күнүнүн ичинде бул документтердин топтомун жана аларда камтылган маалыматтардын толуктугун текшерет;
	в) эгерде финансылык уюм тарабынан берилген документтердин топтому толук эмес болуп табылса, Комиссия ага жетишпеген документтерди берүү өтүнүчү менен кат жөнөтөт.
	19. Финансылык колдоо механизмине катышууга өтүнмөлөр финансылык уюмдар тарабынан Комиссияга туруктуу негизде жөнөтүлөт.
	Комиссия жыл сайын 1-апрелге жана 1-октябрга карата ушул Жободо белгиленген тартипте аларды кароо үчүн келип түшкөн аталган өтүнмөлөрдүн тизмегин түзөт.
	20. Финансылык колдоо механизмине катышууга өтүнмөлөрдү кароо максатында Өнөр жай боюнча консультативдик комитеттин алдында эксперттик топ (мындан ары – эксперттик топ, Консультативдик комитет) түзүлөт.
	Эксперттик топтун курамына милдеттүү түрдө мүчө мамлекеттердин мамлекеттик органдарынын жана Комиссиянын департаменттеринин өкүлдөрү кирет.
	21. Эксперттик топ ушул Жобого ылайык финансылык колдоо механизмине катышууга өтүнмөлөрдү берүүнүн алкагында финансылык уюмдар тарабынан берилген документтерге экспертиза жүргүзөт жана бул документтерди алган күндөн тартып 20 календардык күндүн ичинде кооперациялык долбоорлордун тандоо критерийлерине шайкештигин текшерет.
	22. Эксперттик топтун сунуштамасынын негизинде финансылык колдоо механизмине катышууга өтүнмөлөр Консультативдик комитеттин кароосуна киргизилет.
	23. Консультативдик комитет финансылык колдоо механизмине катышууга өтүнмөлөрдү карап чыккандан кийин Комиссиянын өнөр жай жана агроөнөр жай комплекси боюнча Коллегиясынын мүчөсү (Министр) ар бир жактырылган өтүнмө боюнча № 6 тиркемеге ылайык формада Комиссиянын Кеңешинин долбоорду жактыруу жөнүндө чечиминин долбоорун Комиссиянын Коллегиясынын кароосуна киргизет, ал Комиссия менен финансылык уюмдун ортосунда субсидия берүү жөнүндө макулдашууну түзүү үчүн негиз болуп саналат. 
	24. Финансылык уюм Комиссияга, анын ичинде кооперациялык долбоорду ишке ашыруунун жүрүшүндө төмөнкүдөй негиздер боюнча ушул Жобонун 23-пунктунда көрсөтүлгөн субсидия берүү жөнүндө макулдашууга өзгөртүүлөрдү киргизүү жөнүндө жүйөлүү арыз берүүгө укуктуу:
	а) техникалык каталарды оңдоо зарыл болгондо (канцелярдык, тамгалык, грамматикалык же арифметикалык каталар);
	б) финансылык уюмдун жана карыз алуучунун (кредит алуучунун) уставдык документтерине кредиттик келишимдин тараптарынын жана субсидия берүү жөнүндө макулдашуунун тараптарынын финансылык жана укуктук милдеттенмелерине таасир этпеген (өзгөртүүлөргө алып келбеген) өзгөртүүлөр киргизилген учурда алар жөнүндө маалыматтарды коррекциялоо зарыл болгондо;
	в) ушул Жобонун 9-пунктунун «а» пунктчасына жана (же) 11 жана 12-пункттарына өзгөртүүлөр киргизилген учурда Комиссиянын Кеңешинин долбоорду жактыруу жөнүндө чечимине өзгөртүүлөр киргизилгенде.
	25. Карыз алуучу (кредит алуучу), анын ичинде кооперациялык долбоорду ишке ашыруунун жүрүшүндө төмөнкүдөй негиздер боюнча ушул Жобонун 15-пунктунун төртүнчү абзацында каралган кооперациялык долбоордун паспортуна өзгөртүүлөрдү киргизүү жөнүндө финансылык уюмга жүйөлүү арыз берүүгө укуктуу:
	а) техникалык каталарды оңдоо зарыл болгондо (канцелярдык, тамгалык, грамматикалык же арифметикалык каталар);
	б) кооперациялык долбоордун карыз алуучу (кредит алуучу) болуп саналбаган катышуучусу алмаштырылганда;
	в) финансылык уюмдун жана карыз алуучунун (кредит алуучунун) уставдык документтерине кредиттик келишимдин тараптарынын жана субсидия берүү жөнүндө макулдашуунун тараптарынын финансылык жана укуктук милдеттенмелерине таасир этпеген (өзгөртүүлөргө алып келбеген) өзгөртүүлөр киргизилген учурда алар жөнүндө маалыматтарды коррекциялоо зарыл болгондо.
	26. Карыз алуучудан (кредит алуучудан) ушул Жобонун 15-пунктунун төртүнчү абзацында каралган кооперациялык долбоордун паспортуна өзгөртүүлөрдү киргизүү жөнүндө арыз келип түшкөн учурда финансылык уюм келип түшкөн документтерди текшерет жана бул арызды алган күндөн тартып 20 календардык күндүн ичинде мындай өзгөртүүлөрдү киргизүү үчүн Комиссияга кайрылат.
	Ушул Жобонун 24-пунктунун «в» пунктчасында жана 25-пунктунун «в» пунктчасында каралган өзгөртүүлөрдү киргизүү жөнүндө арызды кароонун жол-жобосу ушул Жобонун 21 – 23-пункттарына ылайык жүзөгө ашырылат.

VIII. Субсидия берүү жөнүндө макулдашуу

	27. Субсидия берүү жөнүндө макулдашуу төмөнкүлөр камтылат:
	а) субсидия берүүнүн максаты;
	б) кооперациялык долбоордун тандоо критерийлерине шайкештигинин сакталышына мониторинг жүргүзүүнү камсыз кылуу боюнча финансылык уюмдун милдеттенмеси;
	в) ушул Жобого ылайык берилген документтерде камтылган маалыматтардын толуктугун жана аныктыгын камсыз кылуу боюнча финансылык уюмдун милдеттенмеси;
	г) Комиссиянын Кеңешинин долбоорду жактыруу боюнча чечиминде каралган акча каражаттардын көлөмүнүн чегинде ар бир төлөмдүн мезгилдүү которууларын жана суммасын камтыган субсидияларды төлөөнүн графиги;
	д) ушул Жобого жана субсидия берүү жөнүндө макулдашууга ылайык, анын ичинде кооперациялык долбоорду колдоо механизминин негизинде (эгер финансылык уюм банк болуп саналса) карыз алуучу (кредит алуучу) тарабынан акча каражаттарын максаттуу пайдаланылышына мониторинг жүргүзүү боюнча финансылык уюмдун милдеттенмеси;
	е) Комиссиянын кеңеши тарабынан субсидия берүүнү токтотуу жана финансылык уюмдун акча каражаттарды кайтарып берүүсү жөнүндө чечим кабыл алынган учурда финансылык уюмдун субсидияны кайтарып берүү милдеттенмеси, тартиби жана мөөнөтү;
	ж) Комиссиянын суроо-талабы боюнча 15 жумуш күнүнөн ашпаган мөөнөттө финансылык уюмдун 2014-жылдын 29-майындагы Евразия экономикалык бирлиги жөнүндө келишимдин 22-беренесине ылайык мүчө мамлекеттердин мамлекеттик финансылык контролдоо органдары тарабынан жүргүзүлүүчү тышкы аудитти (контролду) жүзөгө ашыруусу үчүн карыз алуучунун (кредит алуучунун) каржылоону максаттуу пайдалангандыгын жана кооперациялык долбоордун тандоо критерийлери шайкештигин тастыктаган документтерди берүү милдеттенмеси;
	з) талашты кароонун тартиби жана орду жөнүндө жобо;
	и) субсидия алуу үчүн финансылык уюмдун Комиссияга кайталап кайрылуу тартиби (аныкталган бузуулар четтетилгенден кийин);
	к) Комиссиянын Кеңеши тарабынан субсидия берүүнү кайра жаңыртуу жөнүндө чечим кабыл алынганга чейин акча каражаттарын которууну токтотуунун негиздери;
	л) субсидия берүү жөнүндө макулдашууда, анын ичинде ушул пункттун «б», «в» жана «е» – «ж» пунктчаларында каралган милдеттенмелерди аткарбагандыгы үчүн жоопкерчилик чаралары.
	28. Субсидия берүү жөнүндө макулдашууга финансылык уюмдун жетекчисинин же финансылык уюмдун ыйгарым укуктуу адамынын (финансылык уюмдун ыйгарым укуктуу адамынын тиешелүү документтерге кол коюу укугун күбөлөндүргөн ишеним кат тиркелип), анан Комиссиянын Коллегиясынын Төрагасынын же анын ыйгарым укуктуу адамынын (Комиссиянын ыйгарым укуктуу адамынын тиешелүү документтерге кол коюу укугун күбөлөндүргөн ишеним кат тиркелип) колдору коюлат.
	29. Субсидия берүү жөнүндө макулдашуу түзүүдөн баш тартууга төмөнкүлөр негиз болуп саналат:
	а) ушул Жободо көрсөтүлгөн документтердин берилбегендиги же толук эмес түрдө берилгендиги;
	б) финансылык уюм же карыз алуучу (кредит алуучу) жөнүндө ишенимсиз маалыматтардын аныкталгандыгы;
	в) банктын ушул Жобонун 7-пунктунда көрсөтүлгөн талаптарга ылайык келбегендиги;
	г) кредиттик келишимдин долбоорунун шарттары ушул Жобонун 9-пунктунда каралган шарттарга ылайык келбегендиги.

IX. Субсидия берүү жөнүндө макулдашууну түзүү жол-жоболору 

	30. Комиссиянын Коллегиясы Комиссиянын Кеңешинин долбоорду жактыруу жөнүндө чечими күчүнө кирген күндөн тартып 10 жумуш күнүнүн ичинде финансылык уюмга кооперациялык долбоордун жактырылгандыгы жөнүндө билдирме жөнөтөт.
	31. Кооперациялык долбоордун жактырылгандыгы жөнүндө билдирмени алгандан кийин финансылык уюм ушул Жобого ылайык берилген документтерди тиркөө менен 3 нускадагы субсидия берүү жөнүндө кол коюлган макулдашуунун түп нускасын Комиссияга жөнөтөт. Комиссия субсидия берүү жөнүндө макулдашууну алган күндөн тартып 20 календардык күндүн ичинде финансылык уюм тарабынан берилген документтерди карайт.
	32. Финансылык уюмдан алынган субсидия берүү жөнүндө макулдашууну кароонун жыйынтыгы боюнча Комиссия:
	субсидия берүү жөнүндө макулдашууга кол коёт;
	ушул Жобонун 29-пунктунда көрсөтүлгөн негиздер болгон учурда субсидия берүү жөнүндө макулдашуу түзүүдөн баш тартат жана финансылык уюмга тиешелүү билдирме жөнөтөт;
	Комиссиянын Кеңешинин долбоорду жактыруу жөнүндө чечиминде көрсөтүлгөн акча каражаттардын максималдуу көлөмүн эске алуу менен берилген документтерди жеткире иштеп чыгуу жана (же) субсидия төлөөнүн болжолун коррекциялоо зарылдыгы жөнүндө финансылык уюмга билдирме жөнөтөт (кооперациялык долбоорду ишке ашыруу мөөнөттөрү сакталган учурда).
	Субсидия берүү жөнүндө макулдашууга кол коюлган учурда, Комиссия бул жөнүндө финансылык уюмга кабарлайт жана анын дарегине субсидия берүү жөнүндө кол коюлган макулдашуунун 1 нускасын жөнөтөт.
	Комиссиянын финансы департаменти субсидия берүү жөнүндө макулдашуунун шарттарына ылайык Комиссиянын Коллегиясынын төрагасынын буйругу менен бекитилген тартипте субсидия алуучунун эсебине субсидияны которууну камсыз кылат.

Х. Субсидия берүү жөнүндө макулдашуу боюнча төлөм жүргүзүү жана кооперациялык долбоорду ишке ашыруунун жүрүшү тууралуу отчётторду берүү жол-жобосу 

	33. Субсидия төлөмдөрүн жүргүзүүнүн мезгилдүүлүгү субсидия берүү жөнүндө макулдашууда белгиленет.
	34. Көрсөтүлгөн мезгил үчүн субсидия алуу максатында финансылык уюм төмөнкү документтерди тиркеп, финансылык уюмдун ыйгарым укуктуу адамы кол койгон субсидия берүү тууралуу арызды (улуттук финансылык уюмдун ыйгарым укуктуу адамынын тиешелүү документтерге кол коюу укугун күбөлөндүргөн ишеним кат тиркөө менен) Комиссияга жөнөтөт:
	а) карыз алуучу (кредит алуучу) тарабынан чегерилген пайыздарды (ушундай пайыздар бар болсо) факт жүзүндө төлөгөндүгүн тастыктаган документтер;
	б) мүчө мамлекеттердин ыйгарым укуктуу мамлекеттик органдары тарабынан берилген жана банктын ушул Жобонун 7-пунктунда белгиленген талаптарга ылайык келишин (зарыл документтерди тиркөө менен) жана карыз алуучунун (кредит алуучунун) ушул Жобонун 6-пунктунда белгиленген талаптарга шайкештигин тастыктаган маалымкаттар;
	в) кредиттик келишимдин шарттарынын ушул Жобонун 9-пунктунда каралган шарттарга шайкештигин тастыктаган финансылык уюмдун жетекчисинин колу коюлган арыз;
	г) финансылык уюм тарабынан берилген жана карыз алуучунун (кредит алуучунун) финансылык каражаттарды пайдалангандыгын тастыктаган маалымкат;
	д) Комиссиянын Кеңешинин долбоорду жактыруу жөнүндө чечиминде белгиленген негизги коюмга жана орус рублине карата улуттук валютанын курсуна ылайык көрсөтүлгөн мезгил үчүн субсидиянын өлчөмүнүн эсеби.
	35. Комиссия көрсөтүлгөн мезгил үчүн субсидия берүү жөнүндө арызды жана ага тиркелген документтерди алган күндөн тартып 10 жумуш күнүнүн ичинде:
	а) арызды жана ага тиркелген документтерди карайт жана андагы камтылган маалыматтардын толуктугун текшерет;
	б) көрсөтүлгөн мезгил үчүн субсидия берүү же көрсөтүлгөн мезгил үчүн субсидия берүүдөн баш тартуу жөнүндө чечим кабыл алат;
	в) кабыл алынган чечим жөнүндө финансылык уюмга кабарлайт.
	36. Финансылык уюм кредиттик келишим боюнча карыз алуучу (кредит алуучу) тарабынан финансылык милдеттенмелердин аткарылышы жөнүндө, кооперациялык долбоорду ишке ашыруунун жүрүшү тууралуу жана кооперациялык долбоордун тандоо критерийлерине шайкеш келишине карата талаптардын сакталышы жөнүндө отчётторду текшерет жана төмөнкүдөй мөөнөттө финансылык уюмдун ыйгарым укуктуу адамы тарабынан кол коюлган (аталганн жактын ыйгарым укуктарын тастыктаган документтерди көрсөтүү менен) ошол отчётторду Комиссияга берет:
	а) квартал сайын, отчёттук кварталдан кийинки айдын 15-жумуш күнүнөн кечиктирбестен;
	б) жыл сайын, отчёттук жылдан кийинки жылдын 1-февралынан кечиктирбестен (отчёттук жылдын башынан тартып жогорулаган жыйынтык боюнча түзүлөт);
	в) кооперациялык долбоорду ишке ашыруу жөнүндө жыйынтык отчётту субсидия берүү жөнүндө макулдашууда белгиленген мөөнөттөрдө;
	г) Комиссиянын суроо-талабы келип түшкөн күндөн тартып 15 календардык күндүн ичинде.
	37. Комиссиянын өнөр жай жана агроөнөр жай комплекси боюнча Коллегиянын мүчөсү (Министр) зарылдыгына жараша, бирок жылына 2 жолудан кем эмес Комиссиянын Кеңешинин жыйынында № 7 тиркемедеги тизмекке ылайык негизги көрсөткүчтөр боюнча финансылык колдоо көрсөтүү механизминин жүрүшү жөнүндө, анын ичинде кооперациялык долбоорлордун тизмеги, финансылык колдоонун көлөмү тууралуу, Бирликтин бюджетинин каражаттарынын натыйжалуулугу пайдаланылышы жөнүндө баяндама жасайт, ошондой эле өткөн мезгил үчүн кооперациялык долбоорлорду ишке ашыруунун деңгээлине баа берет.
XI. Тандоо критерийлеринин, улуттук финансылык уюмдарга коюлган талаптардын сакталышын жана кооперациялык долбоорлордун ишке ашырылышын контролдоо 

	38. Тандоо критерийлеринин, улуттук финансылык уюмдарга коюлган талаптардын сакталышын контролдоо Комиссиянын Коллегиясы тарабынан берилген маалыматтардын негизинде Комиссиянын Кеңеши тарабынан жүзөгө ашырылат.
	39. Зарыл болгон учурда Комиссия мүчө мамлекеттердин мамлекеттик бийлик органдарына карыз алуучунун (кредит алуучунун) ушул Жобонун 6-пунктунда көрсөтүлгөн талаптарга ылайык келиши жана банктын ушул Жобонун 7-пунктунда көрсөтүлгөн талаптарга ылайык келиши жөнүндө маалыматтарды берүү тууралуу суроо-талап жөнөтөт. 
	40. Кооперациялык долбоордун ишке ашырылышын контролдоо кооперациялык долбоорду ишке ашыруунун жүрүшү жөнүндө ушул Жобонун 9-пунктунун «е» пунктчасында жана 36-пунктунда көрсөтүлгөн кварталдык (жылдык) отчёттордун негизинде Комиссия жана финансылык тарабынан жүзөгө ашырылат. Кооперациялык долбоорлордун ишке ашырылышына мониторинг финансылык уюмдардын жылдык отчётторунун негизинде Комиссия тарабынан жүзөгө ашырылат.

XII. Комиссиянын, финансылык уюмдардын жана карыз алуучулардын (кредит алуучулардын) жоопкерчилиги 

	41. Финансылык колдоо көрсөтүүгө карата Бирликтин бюджетинин каражаттарын башкаруу Комиссия тарабынан жүзөгө ашырылат.
	42. Комиссиянын өнөр жай жана агроөнөр жай комплекси боюнча Коллегиясынын мүчөсү (Министр) кооперациялык долбоорду ишке ашырууда келип чыккан жана субсидия берүүнү токтотуу үчүн негиз болуп саналышы мүмкүн болгон көйгөйлөр жөнүндө Комиссиянын Кеңешине өз убагында билдирбегени үчүн жоопкерчилик тартат.
	43. Финансылык уюмдар ушул Жободо жана субсидия берүү жөнүндө макулдашууда каралган өз милдеттерин аткарбагандыгы үчүн, анын ичинде каражаттардын максаттуу пайдаланылышына талаптагыдай контроль жүргүзбөгөндүгү жана акча каражаттарын кайтарып бербегендиги үчүн жоопкерчилик тартышат.
	44. Карыз алуучу (кредит алуучу) ушул Жободо жана кредиттик келишимде каралган өз милдеттенмелерин аткарбагандыгы үчүн, анын ичинде кооперациялык долбоорду ишке ашыруусу жана кредиттик келишимге жана мүчө мамлекеттердин мыйзамдарына ылайык акча каражаттарды максаттуу пайдалануусу үчүн жоопкерчилик тартат.

XIII. Финансылык уюмга субсидияны берүүнү токтотуу, мөөнтүнүн мурда токтотуу артка кайтаруу үчүн негиздер 

	45. Комиссиянын Кеңеши тарабынан финансылык уюм жана (же) карыз алуучу (кредит алуучу) аныкталган бузууларды жойгонго чейин субсидия берүүнү токтотуу же токтото туруу жөнүндө чечим кабыл алынышы мүмкүн.
	46. Комиссия тарабынан субсидия берүүнү токтото туруу жана акча каражаттарын которууну токтотуу үчүн негиз болуп төмөнкүлөр саналат:
	а) кооперациялык долбоордун тандоо критерийлерине ылайык келбегендиги жана бул маселени чечүү зарылчылыгы жөнүндө финансылык уюмдун билдирмеси;
	б) ушул Жобонун 36-пунктунда белгиленген мөөнөттөрдө карыз алуучу (кредит алуучу) кредиттик келишим боюнча финансылык милдеттенмелерди аткаргандыгы жана кооперациялык долбоордун тандоо критерийлерине ылайык келүүсүнө тиешелүү талаптардын сакталгандыгы жөнүндө отчёттор финансылык уюм тарабынан берилбегенде;
	в) кооперациялык долбоорго катышуусун токтотуу жана финансылык уюмду алмаштыруу зарылчылыгы жөнүндө финансылык уюмдун билдирмеси;
	г) банктын ушул Жобонун 7-пунктунун «б» жана «е» пунктчаларында көрсөтүлгөн талаптарга ылайык келбегенде.
	47. Ушул Жобонун 46-пунктунун «а» жана «в» пунктчаларында көрсөтүлгөн билдирмелер Комиссияга келип түшкөндө же ушул Жобонун 46-пунктунун «б» жана «г» пунктчаларында көрсөтүлгөн фактылар аныкталганда:
	Комиссиянын Кеңеши тарабынан субсидия берүүнү кайра жаңыртуу жөнүндө чечим кабыл алынганга чейин Комиссия субсидия берүү жөнүндө макулдашууга ылайык акча каражаттарын которууну токтотот жана тиешелүү маалыматты алган күндөн тартып 5 жумуш күнүнүн ичинде бул жөнүндө финансылык уюмга кабарлайт;
	Комиссиянын өнөр жай жана агроөнөр жай комплекси боюнча Коллегиясынын мүчөсү (Министр) Комиссиянын Кеңешинин кароосуна субсидия берүүнү токтото туруу жөнүндө чечимдин долбоорун киргизет. Комиссиянын Кеңеши тарабынан бул чечимди кабыл алынган учурда, Комиссия аталган чечим күчүнө кирген күндөн тартып 5 жумуш күнүнүн ичинде финансылык уюмга тиешелүү билдирмени жөнөтөт.
	Финансылык уюм ушул Жобонун 46-пунктунун «б» пунктчасында көрсөтүлгөн бузууларды жойгон учурда, Комиссиянын Кеңеши тарабынан субсидия берүүнү токтото туруу жөнүндө чечим кабыл алынганга чейин Комиссия финансылык уюмга акча каражаттарын которууну кайра жаңыртат.
	Карыз алуучу (кредит алуучу) же финансылык уюм аныкталган бузууларды жоюусу же финансылык уюмду алмаштыруу үчүн Комиссиянын Кеңеши тарабынан субсидия берүүнү токтото туруу жөнүндө чечим кабыл алынган күндөн тартып 6 айдан ашпаган мөөнөт берилет.
	Карыз алуучу (кредит алуучу) же финансылык уюм аныкталган бузууларды жойгон учурда Комиссиянын Кеңеши субсидия берүүнү кайра жаңыртуу жөнүндө чечим кабыл алат.
	Финансылык уюм алмаштырылган учурда субсидия берүү жөнүндө жаңы макулдашуу түзүлөт.
	48. Комиссиянын Кеңеши субсидия берүүнү токтото туруу жөнүндө чечим кабыл алган күндөн тартып 6 айдын ичинде карыз алуучу (кредит алуучу) же финансылык уюм аныкталган бузууларды жобогон учурда:
	а) Комиссиянын өнөр жай жана агроөнөр жай комплекси боюнча Коллегиясынын мүчөсү (Министр) субсидия берүүнү токтотуу жана финансылык уюм тарабынан акча каражаттарды кооперациялык долбоор боюнча факт жүзүндө төлөнгөн субсидиянын суммасынын 100 пайыз өлчөмүндө кайтарып берүү жөнүндө чечимдин (мындан ары – субсидия берүүнү токтотуу жөнүндө чечим) долбоорун Комиссиянын Кеңешинин кароосуна киргизет
	б) Комиссиянын Кеңеши субсидия берүүнү токтотуу жөнүндө чечим кабыл алган күндөн тартып 3 жумуш күнүнүн ичинде Комиссия субсидия берүү жөнүндө макулдашуу бузулгандыгы жана финансылык уюм акча каражаттарды кооперациялык долбоор боюнча факт жүзүндө төлөнгөн субсидиянын суммасынын 100 пайыз өлчөмүндө кайтарып берүүсү жөнүндө финансылык уюмга кабарлайт;
	в) финансылык уюм субсидия берүү жөнүндө макулдашуу бузулган күндөн тартып 10 календардык күндүн ичинде акча каражаттарын Комиссиянын эсебине кайтарып берет.
	49. Финансылык уюмдан жана (же) мүчө мамлекеттин мамлекеттик органынан алынган билдирменин негизинде аныкталган же кооперациялык долбоордун ишке ашырылышына мониторингддин жүрүшүндө Комиссия тарабынан аныкталган субсидияларды берүүнү мөөнөтүнөн мурда токтотуунун негиздери болуп төмөнкүлөр саналат:
	а) карыз алуучу (кредит алуучу) тарабынан финансылык ресурстарды максатсыз пайдалангандыгы жөнүндө финансылык уюмга билдирме;
	б) кредиттик келишимди мөөнөтүнөн мурда бузуу;
	в) карыз алуучу (кредит алуучу) тарабынан кооперациялык долбоорду ишке ашыруудан баш тартуу (токтото туруу) жөнүндө чечим кабыл алынышы;
	г) карыз алуучуга (кредит алуучуга) карата банкроттук процессинин демилгелениши.
	50. Ушул Жобонун 49-пунктунда каралган негиздер болгон учурда:
	а) Комиссия тиешелүү маалыматты алган күндөн тартып финансылык уюмга акча каражаттарын которууну токтотот жана тиешелүү маалыматты алган күндөн тартып 5 жумуш күнүнүн ичинде бул жөнүндө финансылык уюмга кабарлайт;
	б) Комиссиянын өнөр жай жана агроөнөр жай комплекси боюнча Коллегиясынын мүчөсү (Министр) субсидия берүү жөнүндө макулдашуу токтотулгандыгы жана финансылык уюм акча каражаттарды кооперациялык долбоор боюнча факт жүзүндө төлөнгөн субсидиянын суммасынын 100 пайыз өлчөмүндө кайтарып берүүсү жөнүндө чечимдин долбоорун Комиссиянын кароосуна киргизет;
	в) Комиссиянын Кеңеши тарабынан субсидия берүүнү токтотуу жөнүндө чечим кабыл алынган күндөн тартып 3 жумуш күнүнүн ичинде Комиссия кабыл алынган Комиссиянын Кеңешинин чечими, субсидия берүү берүү жөнүндө макулдашуунун бузулгандыгы жана акча каражаттарынын кайтаруу тууралуу финансылык уюмга маалымдайт;
	г) финансылык уюм Комиссиянын талабынын негизинде аталган талапты алган күндөн тартып 10 календардык күндүн ичинде субсидияны кайтарып берет.


___________________


№ 1 ТИРКЕМЕ
Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобого


Өнөр жай тармактарынын
ТИЗМЕГИ

1. Авиация өндүрүшү.
2. Автомобиль өндүрүшү.
3. Суутек энергетикасы.
4. Кайра жаралуучу энергия жана энергияны топтоо системалары.
5. Темир жол машина өндүрүшү.
6. Космостук технологиялар.
7. Жеңил өнөр жайы (анын ичинде булгаары жана булгаары буюмдарын өндүрүү).
8. Эмерек өнөр жайы.
9. Металлургия өнөр жайы.
10. Мунай-газ машина өндүрүшү.
11. Жыгачты кайра иштетүү жана жыгач буюмдарын өндүрүү.
12. Электрдик автомобиль транспортун, алардын тетиктерин жана электрдик кубаттоо инфраструктурасын өндүрүү.
13. Машиналардан жана жабдуулардан тышкары даяр металл буюмдарын өндүрүү.
14. Резина жана пластмасс буюмдарын өндүрүү.
15. Курулуш материалдарын өндүрүү.
16. Целлюлоза, кагаз жана кагаз буюмдарын өндүрүү.
17. Адистештирилген машина өндүрүшү (айыл чарба машина өндүрүшү; тамак-аш азыктарын жана суусундуктарын өндүрүү үчүн машиналар жана жабдуулар; жол-курулуш машина өндүрүшү, анын ичинде жер казуучу машиналар, жол куруу жана тейлөө үчүн машиналар, жол-курулуш материалдарын ташуу үчүн машиналар, жүк көтөрүүчү транспорттук машиналар, курулуш материалдарын өндүрүү үчүн машиналар жана жабдуулар; тоо-кен иштери үчүн машиналар жана жабдуулар; токой техникасы; аэродром техникалары; өрт өчүрүүчү техника, коммуналдык машиналар; таштандыларды иргөөчү техника, чиркегич техника жана шассиге орнотмолор; мотоцикл техникасы; жол тандабас техника; порттук техника; кампа техникасы, ошондой эле жогоруда тизмектелген топторго киргизилбеген башка машиналар жана жабдуулар).
18. Радиоэлектрондук өнөр жайы (анын ичинде эсептегич, электрондук жана оптикалык техника жана микроэлектроника өндүрүшү).
19. Станок өндүрүшү.
20. Кеме куруу өнөр жайы.
21. Оор машина өндүрүшү.
22. Фармацевтика өнөр жайы жана медициналык буюмдар өндүрүшү.
23. Химия өнөр жайы.
24. Энергетикалык машина өндүрүшү, электртехника жана кабель өнөр жайы.
25. Зергерчилик өнөр жайы.
26. Ядролук жана радиациялык технологиялар.

Эскертүү. Бул тизмек толук болуп саналбайт жана Евразиялык өкмөттөр аралык кеңештин чечими менен ага өзгөртүүлөр киргизилиши мүмкүн.

______________________


№ 2 ТИРКЕМЕ
Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобого

Кооперациялык долбоорду ишке ашыруу үчүн карыз алуучунун 
(кредит алуучунун) акча каражаттарын пайдалануу максаттарынын
ТИЗМЕГИ

	1. Негизги каражаттарды сатып алууга (анын ичинде финансылык ижара (лизинг) келишими боюнча баштапкы төлөмдү төлөөгө), курууга, өндүрүүгө, жеткирүүгө, монтаждоого, анын ичинде негизги каражаттарды эксплуатацияга берүүгө даярдоо боюнча оңдоого жана башка иш-чараларга (анын ичинде кооперациялык долбоордун алкагында продукция өндүрүү үчүн зарыл болгон) чыгымдар.
	2. Бажы алымдарын жана бажы жыйымдарын төлөөгө чыгымдар.
	3. Лицензиялык (сублицензиялык) келишим боюнча сый акыларды (лицензиялык төлөмдөрдү) төлөөгө чыгымдар.
	4. Конструкциялык жана техникалык документтерди иштеп чыгуу үчүн зарыл болгон технологиялык жабдууларга жана шаймандарга (анын ичинде тажрыйбалык-конструктордук иштерди аткарууга, лабораториялык, изилдөө комплексин даярдоого, сыноо, контролдук-өлчөө жана көмөкчү жабдууларды сатып алууга) чыгымдар.
	5. Имараттарды жана курулмаларды долбоорлоого жана курууга байланышкан долбоордук жана изилдөө иштерин аткарууга, анын ичинде долбоордук документтерди, иш документтерин даярдоого чыгымдар, ошондой эле консультациялык кызмат көрсөтүүлөргө чыгымдар.
	6. Курулушка, реконструкциялоого, учурдагы жана (же) капиталдык оңдоого (анын ичинде үзгүлтүксүз түрдө өнөр жай инфраструктурасынын объектисин куруу менен байланышкан монтаждоо, ишке киргизүү, инженердик жана башка жумуштарга) чыгымдар, анын ичинде курулуштук келишимдер боюнча төлөм жүргүзүүгө чыгымдар.
	7. Илимий-изилдөө жана тажрыйбалык-конструктордук иштерди жүргүзүүгө, кредиттик келишимде (макулдашууда) белгиленген кредиттин суммасынын 20 пайызынан ашпаган өлчөмдө негизги продукцияны өндүрүү үчүн керектелүүчү материалдарды, чийки заттарды жана комплекттик буюмдарды сатып алууга чыгымдар.
	8. Артыкчылыктуу продукцияны өндүрүү үчүн пайдаланылуучу жабдууларга (анын ичинде бузулган тетиктерди алмаштырууда) керектелүүчү материалдарды жана комплекттик тетиктерди сатып алууга чыгымдар.
	9. Продукцияларга жана кызмат көрсөтүүлөргө сертификат берүүгө чыгымдар, ошондой эле кооперациялык долбоорду ишке ашыруу үчүн зарыл болгон лицензияларды, сертификаттарды жана башка уруксат документтерин алууга байланышкан чыгымдар.
	10. Өндүрүштү ишке киргизүү жана (же) өнөр жай инфраструктурасынын объектисин (объектилерин) ишке киргизүү үчүн зарыл болгон кредиттик келишимде (макулдашууда) белгиленген кредиттин суммасынын 40 пайызынан ашпаган өлчөмдөгү чыгымдар.
	11. Өнөр жай инфраструктурасынын негизги каражаттарынын жана объекттеринин наркын баалоо келишимдери боюнча кызмат көрсөтүүлөргө акы төлөөгө чыгымдар.
	12. Курулуштук контролду жүзөгө ашыруу боюнча кызмат көрсөтүүлөргө акы төлөөгө чыгымдар.
	13. Жаңы өндүрүштүк кубаттуулуктарды түзүү максатында жер тилкелерин сатып алууга же ижарага алууга чыгымдар (кооперациялык долбоор ишке ашырылып жаткан жер тилкеси карыз алуучунун (кредит алуучунун) менчигинде болгон учурларды кошпогондо).
	14. Имараттарды, курулмаларды, бөлмө жайларды жана жабдууларды ижарага алууга чыгымдар.
	15. Негизги каражаттарды тейлөөгө жана күтүүгө чыгымдар.
	16. Технологиялык процесстерди камсыз кылуу менен байланышкан негизги фонддорду жана каражаттарды эксплуатациялоо үчүн зарыл болгон отун-энергетикалык ресурстарды төлөөгө чыгымдар.
	17. Өндүрүш муктаждыктары үчүн адистештирилген программалык камсыздоону сатып алууга байланышкан чыгымдар.
	18. Экспорттук операцияларды камсыздандырууга байланышкан чыгымдар.
	19. Кооперациялык долбоорду ишке ашырууда келип чыккан салыктык милдеттенмелер жана салыктык эмес жыйымдар менен байланышкан чыгымдар.

_______________


№ 3 ТИРКЕМЕ
Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобого

Кооперациялык долбоор боюнча субсидиянын 
өлчөмүн эсептөө тартиби

	Кооперациялык ар бир долбоор боюнча субсидиянын пландаштырылган өлчөмү (С) төмөнкү формула боюнча эсептелет:
C = Дп x (Сс/С%),
	мында:
	Дп – карыз алуучу (кредит алуучу) үчүн субсидия берүү мезгилинде пайыздык чендин негизинде Евразия экономикалык бирлигинин мүчө мамлекетинин (мындан ары – мүчө мамлекет) улуттук валютасында эсептелген финансылык уюмдун кирешесинин (пайыздык төлөмдөрүнүн) болжолдуу суммасы;
	Сс – карыз алуучунун (кредит алуучунун) мүчө мамлекетинин улуттук (борбордук) банкынын негизги коюмунун (мүчө мамлекетте колдонулган рефинансылоо же башка ушул сыяктуу көрсөткүчтүн коюму) өлчөмүндө аныкталуучу жана финансылык уюмдун кооперациялык долбоорун жактыруу жана субсидия берүү жөнүндө Евразия экономикалык комиссиясынын чечиминде белгиленген субсидиялануучу коюм;
	С% – финансылык уюмдун кирешеси эсептелген пайыздык коюмдун өлчөмү.
	Кооперациялык ар бир долбоор боюнча субсидиянын өлчөмү финансылык уюмдун кооперациялык долбоорун жактыруу жана субсидия берүү жөнүндө Евразия экономикалык комиссиясынын чечиминде белгиленген курс боюнча орус рубли менен эсептелет.
	Финансылык колдоо финансылык уюмга тиешелүү финансылык жылга карата Евразия экономикалык бирлигинин ушул максаттарга каралган каражаттарынын чегинде берилет.

____________


№ 4 ТИРКЕМЕ
Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобого
 
(форма)
 
Кооперациялык долбордун
ПАСПОРТУ

1. Кооперациялык долбордун аталышы: _______________________________

2. Кооперациялык долбордун максаты, кыскача сыпаттамасы, ишке ашыруу мөөнөтү: _________________________________________________________

3. Карыз алуучу (кредит алуучу): _____________________________________

4. Финансылык уюмдун аталышы: ____________________________________
__________________________________________________________________

5. Кооперациялык долбоордун катышуучулары (кооперациялык кызматташтыктын түрүн көрсөтүү менен): _____________________________
__________________________________________________________________

6. Евразиялык өкмөттөр аралык кеңештин 202__-жылдын ________________
№__чечими менен бекитилген Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобонун 4-пунктунда аныкталган тандоо критерийлерине кооперациялык долбоордун ылайык келиши: 
кооперациялык долбоордун катышуучусу* __________________________
									(катышуучунун аталышы)
кызматташтыктын төмөнкү түрлөрүн жүзөгө ашырат:
 продукцияны акыркы өндүрүштө пайдалануу үчүн 5 пайыздан кем эмес өлчөмдө Евразия экономикалык бирлигинин мүчө мамлекеттинен материалдарды жана (же) комплекттик тетиктерди жеткирип берүү;
 кооперациялык долбоордун наркынын 5 пайызынан кем эмес өлчөмдө технологиялык жабдууларды (камдык бөлүктөрдү жана комплекттик тетиктерди) же программалык камсыздоону жеткирип берүү;
 өндүрүштүк объектилердин иштеши үчүн кооперациялык долбоордун наркынын 10 пайызынан кем эмес өлчөмдө зарыл болгон инженердик жана курулуш кызматтарын көрсөтүү;
 кооперативдик долбоорду ишке ашыруу үчүн анын наркынын 10 пайызынан кем эмес өлчөмдө мүлктүк салым кошуу;
кооперациялык долбоордун алкагында өндүрүлгөн продукция Евразия экономикалык комиссиясынын Кеңешинин 2020-жылдын 23-ноябрындагы № 105 чечими менен бекитилген Мамлекеттик (муниципалдык) сатып алуулардын максаттары үчүн товарлардын айрым түрлөрү чыгарылган өлкөнү аныктоо эрежелерине же 2009-жылдын 20-ноябрындагы Көз карандысыз Мамлекеттер Шериктештигинде товарлардын чыгарылган өлкөсүн аныктоо эрежелери жөнүндө макулдашууга ылайык мүчө мамлекеттердин аймактарынан чыгарылган деп таанылат:
 ооба
 жок;
кооперациялык долбоорду ишке ашырууда төмөнкү жыйынтыктарга жетүү камсыз кылынат (бирден кем эмес пунктту толтуруу зарыл): 
 жаңы биргелешкен өнөр жай өндүрүштөрүн түзүү, иштеп жаткан өндүрүштүк кубаттуулуктарды көбөйтүү, өндүрүштү технологиялык жактан кайра жабдуу жана (же) модернизациялоо, жаңы жумушчу орундарын түзүү; 
 продукцияны жеткирүүнүн кооперациялык өндүрүш тизиминин алкагындагы кошумча наркты __________ орус рублине эквиваленттүү суммада түзүү;
 үчүнчү өлкөлөргө продукциянын экспортун ________ орус рублине эквиваленттүү суммада көбөйтүү;
 Евразия экономикалык бирлигинде өз ара сооданын жана өз ара инвестициялардын көлөмүн ___________ орус рублине эквиваленттүү суммада көбөйтүү.

7. Каржылоо булактары: ____________________________________________

8. Кооперациялык долбоордун наркы (орус рублинде): ___________________
__________________________________________________________________

9. Финансылык колдоо көрсөтүүнүн алкагында бөлүнүп берилүүчү кредиттик каражаттарынын көлөмү: ___________________________________________

10. Карыз алуучу (кредит алуучу) үчүн жеңилдетилген кредиттик коюмдун өлчөмү: ___________________________________________________________

11. Финансылык уюмдун кирешесинин (пайыздык төлөмдөрүнүн) болжолдуу суммасы: __________________________________________________________

______________
* Кооперациялык долбоордун ар бир көрсөтүлгөн катышуучусу боюнча толтурулат.

_______________
№ 5 ТИРКЕМЕ
Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобого

(форма)

Евразия экономикалык бирлигинин бюджетинин каражаттарынын
эсебинен финансылык колдоо механизмине катышууга
ӨТҮНМӨ
__________________________________________________________________
(финансылык уюмдун аталышы)

1. Кооперациялык долбоордун толук аталышы жана анын кыскача сыпаттамасы: ______________________________________________________
__________________________________________________________________

2. Кооперациялык долбоорду ишке ашыруу орду: ________________________
__________________________________________________________________
__________________________________________________________________

3. Кооперациялык долбоордун катышуучуларынын саны жана алар жөнүндө маалыматтар: ______________________________________________________
__________________________________________________________________

4. Евразиялык өкмөттөр аралык кеңешинин 202___-жылдын _______________ №	чечими менен бекитилген Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобонун 4-пунктунун «а» пунктчасына ылайык кооперациялык кызматташтыктын түрлөрү (кооперациялык долбоордун ар бир катышуучусу үчүн): 
 материалдарды, комплекттик тетиктерди жеткирип берүү;
 кооперациялык долборду ишке ашырууга мүлктүк салым кошуу;
 технологиялык жабдуунун же программалык камсыздоону жеткирип берүү;
 инженердик жана курулуш кызматтарын көрсөтүү.
5. Кооперациялык долбоордун алкагында өндүрүлгөн продукция Евразия экономикалык бирлигинин (мындан ары – Бирлик) бажы аймагынан чыгарылган деп эсептелет:
 ооба
 жок;
6. Кооперациялык долбоорду ишке ашырууда төмөнкүлөр камсыздалат:
 жаңы биргелешкен өнөр жай өндүрүштөрүн түзүү, иштеп жаткан өндүрүштүк кубаттуулуктарды көбөйтүү, өндүрүштү технологиялык жактан кайра жабдуу жана (же) модернизациялоо, жаңы жумушчу орундарын түзүү; 
 продукцияны жеткирүүнүн кооперациялык өндүрүш тизиминин алкагындагы кошумча наркты түзүү;
 Бирликтин мүчөсү болуп саналбаган мамлекеттерге кооперациялык долбоордун алкагында өндүрүлгөн продукциянын экспортун көбөйтүү;
 өз ара сооданын жана өз ара инвестициялардын көлөмүн жогорулатуу.

7. Кооперациялык долбоорду ишке ашыруу мөөнөтү: ____________________
__________________________________________________________________

8. Долбоорду каржылоонун жалпы наркы жана түзүмү:
инвестициянын зарыл көлөмү (кредиттик келишимдин валютасы): _________________________________________________________________

кооперациялык долбоорду каржылоонун булактары жана көлөмү (кооперациялык долбоордун ар бир катышуучусу үчүн (зарылдыгына жараша)):_________________________________________________________
__________________________________________________________________

кош инвестордун болушу:
 ооба
 жок;

9. Өндүрүштүн кыскача сыпаттамасы (эгер колдонулса): ________________
__________________________________________________________________
__________________________________________________________________

10. Өндүрүлүүчү продукциянын негизги керектөөчүлөрү (эгер колдонулса):
Бирликтин мүчө мамлекетинин юридикалык жагы менен продукцияны жеткирүүгө контракттын же келишимдин болушу:
 ооба
 жок;
кооперациялык долбоорду ишке ашыруунун натыйжасы болуп саналган продукцияны өндүрүүгө кызыкдар болгон Бирликтин мүчө мамлекетинин юридикалык жагы: _________________________________________________

Бирликтин алкагында ушул сыяктуу продукциянын атаандаштык өндүрүшүнүн болушу жана мындай өндүрүштүн кыскача сыпаттамасы: __________________________________________________________________

аталган продукциянын (ушул сыяктуу продукциянын) Бирликтин рыногундагы жана дүйнөлүк рыноктогы сыйымдуулугун баалоо: _________________________________________________________________
__________________________________________________________________

11. Кооперациялык долбоордун инновациялуулугу, кооперациялык долбоордо ишке ашырылуучу технологиялардын жаңычылдыгын баалоо: __________________________________________________________________
__________________________________________________________________

12. Бирликтин мүчө мамлекеттеринин программалык документтерине кооперациялык долбоордун шайкештиги жана кооперациялык долбоорду мүчө мамлекеттердин программаларына киргизилиши жөнүндө маалымат: __________________________________________________________________
__________________________________________________________________

13. Кооперациялык долбоорду ишке ашыруу боюнча мурда өткөрүлгөн иш-чаралар жөнүндө (анын ичинде каржылоо тууралуу) маалыматтар:_______________________________________________________
__________________________________________________________________

14. Кооперациялык долбоорду ишке ашыруудагы болжолдуу тобокелдиктер:
__________________________________________________________________
__________________________________________________________________

15. Бирликтин ар бир мүчө мамлекети үчүн кооперациялык долбоорду ишке ашыруудан келип чыккан мүмкүн болуучу экономикалык натыйжаны баалоо:
__________ миллион орус рублине эквиваленттүү суммадагы кооперациялык долбоорлордун алкагында өз ара инвестициялардын көлөмү; 
_________ миллион орус рублине эквиваленттүү суммадагы өз ара сооданын алкагында өнөр жай товарларынын экспортунун көлөмү;
мүчө мамлекеттердин бюджеттерине __________ миллион орус рублине эквиваленттүү суммадагы кошумча салыктык түшүүлөрдүн көлөмү (анын ичинде ар бир мүчө мамлекет боюнча улуттук валютанын миң бирдигинде);
______________ миллион орус рублине эквиваленттүү суммада өндүрүлгөн продукциянын көлөмү;
өндүрүмдүүлүктү жогорулатуу (бир кызматкердин убактысынын бир саат эсебинде өндүрүлгөн продукциянын көлөмү) (эгер колдонулса), орус рубли/саатына: ________;
түзүлгөн жаңы жумуш орундарынын саны: _____________.


______________


№ 6 ТИРКЕМЕ
Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобого


Кооперациялык долбоорду жактыруу жана финансылык уюмга субсидия берүү жөнүндө Евразия экономикалык комиссиясынын чечиминин долбоорунун
ФОРМАСЫ

[bookmark: _GoBack]ЧЕЧИМ

202__ -жылын				№					шаары
 
Кооперациялык долбоорду жактыруу жана финансылык уюмга субсидия берүү жөнүндө

	2014-жылдын 29-майындагы Евразия экономикалык бирлиги жөнүндө келишимдин 92-беренесинин 4-пунктуна жана Евразиялык өкмөттөр аралык кеңешинин 202__-жылдын ________________№__ чечими менен бекитилген Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобого (мындан ары – Биргелешкен долбоорлорду тандоо жөнүндө жобо) ылайык Евразия экономикалык комиссиясынын Кеңеши чечти:
	1. Долбоорду Биргелешкен долбоорлорду тандоо жөнүндө жобонун II бөлүмүндө каралган кооперациялык долбоорлорду тандоо критерийлерине шайкеш келет деп таануу менен долбоордун паспортуна ылайык биргелешкен кооперациялык долбоор (кооперациялык долбоордун аталышы) (мындан ары – долбоор) жактырылсын.
	2. (Долбоордун аталышы) ишке ашыруу үчүн (финансылык уюмдун аталышы) субсидия берүү жөнүндө макулдашуунун долбоору жактырылсын жана субсидиянын өлчөмү ______________ орус рубли өлчөмүндө аныкталсын.
	3. Субсидиянын өлчөмүн эсептөө үчүн төмөнкүлөр аныкталсын:
	негизги коюм ________ пайыз өлчөмүндө;
	орус рублине карата (валютанын аталышы) курсу орус рубли үчүн ____________ (валютанын аталышы).
	4. Евразия экономикалык комиссиясы акча каражаттарынын төмөнкү максималдуу көлөмдөрүн эске алуу менен субсидия берүү жөнүндө макулдашуу түзсүн жана Евразия экономикалык бирлигинин мүчө мамлекеттери тарабынан долбоорду ишке ашыруунун жүрүшүндө финансылык колдоо көрсөтүү үчүн каражаттарды бөлүп берүүнү камсыз кылсын:
_________-жылы – ___________ орус рублин;

_________-жылы – ___________ орус рублин;

_________-жылы – ___________ орус рублин;

_________-жылы – ___________ орус рублин;

_________-жылы – ___________ орус рублин;

	5. Ушул Чечим расмий жарыяланган датадан тартып ____календардык күн өткөндөн кийин күчүнө кирет.

___________


№ 7 ТИРКЕМЕ
Евразия экономикалык бирлигинин мүчө мамлекеттери тарабынан өнөр жай тармагындагы биргелешкен кооперациялык долбоорлорду тандоо жана аларды ишке ашырууда финансылык колдоо жөнүндө жобого

Финансылык колдоо механизминин натыйжалуулугунун
негизги көрсөткүчтөрүнүн
ТИЗМЕГИ

	Көрсөткүчтүн аталышы
	Өлчөө 
бирдиги

	I. Финансылык колдоо механизмине суроо-талаптын көрсөткүчтөрү (факт жүзүндөгү көрсөткүчтөр финансылык колдоо механизмин ишке ашыруунун ар бир жылынын аягында белгиленет)


	1. Тиешелүү жылда ишке ашырылуучу жана жаңы долбоорлордун саны

	бирдик

	2. Тиешелүү жылда Евразия экономикалык бирлигинин өздөштүрүлгөн бюджеттик каражаттарынын көлөмү (субсидия берүү механизмин ишке ашыруу үчүн Евразия экономикалык бирлигинин бюджетинде каралган жалпы жылдык көлөмгө карата пайыз)

	пайыз

	3. Тиешелүү жылда финансылык колдоо механизмине катышкан Евразия экономикалык бирлигинин мүчө мамлекеттеринин (мындан ары – мүчө мамлекеттер) саны

	бирдик

	4. Субсидияларды пайдалануунун натыйжалуулугу*

	бирдик

	II. Мүчө мамлекеттердин экономикасы үчүн финансылык колдоо механизминин натыйжалуулугунун көрсөткүчтөрү


	1. Кооперациялык долбоорлордун алкагындагы өз ара инвестициялардын көлөмү

	орус рублинде

	2. Өз ара сооданын алкагындагы мүчө мамлекеттердин экспортунун көлөмү
	орус рублинде

	3. Мүчө мамлекеттердин бюджеттерине кошумча салыктык түшүүлөрдүн көлөмү

	орус рублинде, 
анын ичинде ар бир мүчө мамлекет боюнча миң бирдиктеги улуттук валютада

	4. Өндүрүлгөн продукциянын көлөмү

	орус рублинде

	5. Өндүрүмдүүлүк (бир кызматкердин убактысынын бир саат эсебинде өндүрүлгөн продукциянын көлөмү) (эгер колдонулса)

	орус рублинде/саатына

	6. Жаңы түзүлгөн жумуш орундарынын саны

	бирдик



____________________
* Кооперациялык долбоорлорду ишке ашыруу үчүн финансылык уюмдар тарабынан берилген кредиттердин көлөмү катары берилген субсидиялардын 1 рублине карата бааланат.

_____________
